OB reageer op hofuitspraak | Maroela Media
Busisiwe Mkhwebane, openbare beskermer, sal die hooggeregshof in Pretoria se onlangse uitspraak oor haar bevindings rakende die sogenaamde "rogue"-eenheid in die Suid-Afrikaanse Inkomstediens (SAID) bestudeer en daarna verdere opsies oorweeg.
Die verslag het volgens Mkhwebane slegs gefokus op die wette wat oortree is toe 'n onwettige intelligensie-eenheid by die SAID gestig is en die eenheid se onwettige bedrywighede . "Bewyse hiervoor is volop," voer Mkhwebane in 'n verklaring aan.
Sy en haar regspan sal nou die uitspraak bestudeer om te bepaal op grond waarvan die hof haar "getuienisgegronde bevindings" en die "gepaste regstellende optrede" tersyde gestel het, met die oog op verdere opsies.
Volgens Mkhwebane het sy egter kennis geneem van die beslissing van die hof om die "vitrioel" wat Gordhan op haar gerig het, uit te wis met die volledige bank wat die onvanpaste gedrag van die minister as "irrelevant, skandalig en benadeling" bestempel. Sy gaan nou aansoek gedoen om verskeie paragrawe in Gordhan, destydse SAID-kommissaris, se beëdigde verklaring te laat skrap.
Gordhan het onder meer in hofstukke aangevoer dat hy Mkhwebane se bekwaamheid, integriteit, regsgeletterdheid en haar grondwetlike begrip van haar magte, pligte en funksies in twyfel trek.
Oupa Segalwe, woordvoerder van die openbare beskermer, sê Gordhan het verder in 'n tirade teen Mkhwebane gesê sy is ongeskik vir haar amp en dat sy versteekte en politieke motiewe het. "Hy kon egter tot op hede nie die motiewe in die hof of tydens sy verskyning verlede week voor die kommissie van ondersoek na staatskaping staaf nie," sê Segalwe.
Maroela Media het vroeër berig Mkhwebane se bevindings oor die "rogue"-eenheid is in die uitspraak tersyde gestel. Die volbank van die hooggeregshof het bevind Mkhwebane het ongeldige verslae en onbewese bewerings gebruik om bevooroordeelde beslissings rakende die eenheid te maak.
Weet die vrou dan nie wanneer om op te hou nie.
Genugtig… Die vrou het soveel uitsprake om te bestudeer wat teen haar is, het sy enige tyd oor om haar werk te doen? Fire tog net die vrou! Nog uitsprake wat hof toe gaan en belastingbetalers moet maar opdok..